b'\n_START_ARTICLE_\nUzputenis\n_START_PARAGRAPH_\nUzputenis jeb uzp\xc5\xabtenis ir no saputotas cukura un aug\xc4\xbcu vai ogu masas (sulas, bieze\xc5\x86a, \xc5\xbeelejas, iev\xc4\x81r\xc4\xabjuma utml.) gatavots saldais \xc4\x93diens. Mannas uzputeni sauc ar\xc4\xab par debesmannu. V\xc4\x93l \xc5\xa1ai masai var pievienot saputotu olas baltumu, putukr\xc4\x93jumu, mannu vai, reiz\xc4\x93m, miltus. Olas baltumus lieto, lai uzputenis b\xc5\xabtu stingrs un \xc4\x8dagans. Ar olbaltumiem vai putukr\xc4\x93jumu gatavotam uzputenim m\xc4\x93dz pievienot ar\xc4\xab \xc5\xbeelat\xc4\xabnu, lai padar\xc4\xabtu to notur\xc4\xabg\xc4\x81ku. Gatavojot debesmannu, \xc5\xa1os produktus parasti neizmanto. Mannu vai miltus nepiecie\xc5\xa1ams pievienot, ja uzputeni gatavo no sulas, lai to iebiezin\xc4\x81tu. \xc5\xa0aj\xc4\x81 gad\xc4\xabjum\xc4\x81 masu pirms puto\xc5\xa1anas uzv\xc4\x81ra, ieg\xc5\xabstot pa\xc5\xa1\xc4\xb7idru biezputru.'